টম রগিচ
টমাস পিটার রগিচ (/ˈrɒɡɪtʃ/ ROG-itch; সার্বীয় সিরিলীয়: Томас Петар Рогић, উচ্চারিত [tômaːs pětar rǒːgitɕ]; জন্ম: ১৬ ডিসেম্বর ১৯৯২) হলেন অস্ট্রেলিয়া একজন পেশাদার ফুটবলার, যিনি স্কটিশ প্রিমিয়ারশিপের ক্লাব সেল্টিক এবং অস্ট্রেলিয়ার হয়ে একজন আক্রমণাত্মক মধ্যমাঠের খেলোয়াড় হিসেবে খেলেন। রগিচ অস্ট্রেলিয়ার ক্যানবেরায় জন্মগ্রহণ করেছেন। সিনিয়র পর্যায়ে এএনইউ এফসি এবং বেলকোনেন ইউনাইটেড-এর মতো ক্লাবে খেলার পূর্বে যুব পর্যায়ে তিনি টাগারানং ইউনাইটেড-এ খেলেছেন। ২০১১ সালে, একটি বিশ্ব প্রতিযোগিতা জয়ের পর, রগিচ নাইকি ফুটবল একাডেমীতে যোগদান করেন। অতঃপর ২০১২ সালে সেন্ট্রাল কোস্ট মেরিনার্সের সাথে চুক্তিবদ্ধ হওয়ার মাধ্যমে তিনি পুনরায় অস্ট্রেলিয়ায় ফিরে আসেন। কিন্তু সেখানে এক বছর থাকার পর তিনি স্কটিশ ক্লাব সেল্টিকে যোগদান করেন। তিনি এক বছরের জন্য এ লিগের দল মেলবোর্ন ভিক্টরিতে ধারে খেলেছেন।